กระทรวงแรงงาน เตรียมศูนย์ทดสอบมาตรฐานฝีมือแรงงานกว่า 500 แห่ง ทั่วประเทศ รองรับการปรับอัตราค่าจ้างมาตรฐานฝีมือ 19 อาชีพ
กระทรวงแรงงาน เตรียมศูนย์ทดสอบมาตรฐานฝีมือแรงงานกว่า 500 แห่ง ทั่วประเทศ รองรับการปรับอัตราค่าจ้างมาตรฐานฝีมือ 19 อาชีพนายสุทธิ สุโกศล อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยว่า จากประกาศคณะกรรมการค่าจ้าง ปรับอัตราค่าจ้างตามมาตรฐานฝีมือในกลุ่มสาขาอาชีพช่างเครื่องกล กลุ่มสาขาอาชีพอุตสาหกรรมศิลป์ กลุ่มอุตสาหกรรมโลจิสติกส์ และกลุ่มอุตสาหกรรมเฟอร์นิเจอร์ รวม 19 อาชีพ จาก 83 สาขาอาชีพ เพื่อให้เหมาะสมกับสถานการณ์และสภาพข้อเท็จจริงในปัจจุบันนั้น ซึ่งการประกาศในครั้งนี้เปรียบเสมือนสิ่งจูงใจให้แรงงานมีการพัฒนาตนเองตั้งแต่การเข้าสู่ตลาดแรงงาน ด้านนายจ้างและสถานประกอบกิจการจะสามารถคัดเลือกบุคลากรที่มีความรู้ความสามารถ ทัศนคติที่ดีต่อการทำงาน เข้าปฏิบัติงานในองค์กร หรือเลื่อนตำแหน่งต่างๆ เป็นการเพิ่มขีดความสามารถในการแข่งขันในภาคอุตสาหกรรมและธุรกิจของประเทศ ขณะเดียวกัน การจะได้ค่าจ้างตามมาตรฐานฝีมือแรงงานดังกล่าว จะต้องผ่านเกณฑ์การทดสอบกับกรมพัฒนาฝีมือแรงงาน ซึ่งแบ่งออกเป็นภาคทฤษฎีและปฏิบัติ ประเมินจากการปฏิบัติงานหลายด้าน สำหรับศูนย์ทดสอบมาตรฐานฝีมือแรงงาน รัฐบาลจัดตั้งในสถาบันพัฒนาฝีมือแรงงาน (สพร.) และสำนักงานพัฒนาฝีมือแรงงาน (สนพ.) ทั้ง 77 แห่งทั่วประเทศ พร้อมอนุญาตให้หน่วยงานภาครัฐ เอกชน และสถาบันการศึกษา จัดตั้งเป็นศูนย์ทดสอบฯ อีกจำนวน 554 แห่งทั่วประเทศ อธิบดีกรมพัฒนาฝีมือแรงงาน กล่าวต่อไปว่า ศูนย์ทดสอบฯ ที่ได้รับอนุญาตจะมีความพร้อมทั้งเครื่องมือ เครื่องจักร อุปกรณ์ที่ใช้ในการทดสอบฝีมือ  มีคณะกรรมการที่อยู่ในการกำกับดูแลของกรมพัฒนาฝีมือแรงงานเป็นผู้ทำการประเมิน ซึ่งจะเพียงพอต่อการรับบริการทดสอบฯ ของพนักงานในสถานประกอบกิจการ ช่างฝีมือ นักศึกษาอาชีวะ และประชาชนทั่วไป ส่วนในบางสาขาอาชีพโดยเฉพาะที่เกี่ยวข้องกับเทคโนโลยีชั้นสูง มีการประสานหน่วยงานที่เกี่ยวข้องในพื้นที่จัดการทดสอบฯ เมื่อผ่านการทดสอบแล้ว สามารถนำใบรับรองไปใช้ในการปรับอัตราค่าจ้างตามมาตรฐานในสาขาที่มีประกาศอัตราค่าจ้างตามมาตรฐานฝีมือข้างต้นได้ สอบถามข้อมูลเพิ่มเติมได้ที่กรมพัฒนาฝีมือแรงงาน 0 2245 4837 หรือโทรสายด่วน 1506 ต่อ 4